‘Petroldief’ op ongelukstoneel toe net omstanderDie foto van die ongelukstoneel wat op sosiale media versprei is. Foto: Verskaf Peter Leonard (36), ŉ pa van Boksburg aan die Oos-Rand, is Donderdag omstreeks 17:00 ernstig beseer in ŉ motorfietsongeluk op die N3 in Johannesburg. ŉ Foto van ŉ man wat op die ongelukstoneel ŉ plastiekbottel met brandstof vashou, het sedert die ongeluk soos ŉ veldbrand op sosiale media versprei en hewige reaksie van die publiek ontlok. Leonard het Maandag aan Maroela Media gesê daar is glad nie brandstof op die toneel gesteel nie en die foto het ŉ wanpersepsie geskep van wat gebeur het. Volgens Leonard kan hy nie veel van die ongeluk onthou nie en het agterna by ooggetuies gehoor wat gebeur het. “Ek het op die N3 gery en ŉ afrit geneem wat onderdeur ŉ brug gaan toe ek deur ŉ kabel teen die nek getref en van my motorfiets af geruk is,” het hy gesê. “Ek weet nie of die kabel van die brug af gehang het of oor die pad gespan was nie, maar dit het my teen die nek getref, van die motorfiets af geslinger en terselfdertyd die valhelm se band van my ken af geruk en veroorsaak dat die valhelm heeltemal afgeval het. Ek is verbaas ek is nie onthoof nie.” ŉ Motor wat sonder brandstof gaan staan het, het langs die pad gestaan. Leonard se motorfiets het reg langs die motor tot stilstand gekom, maar gelukkig nie die motor getref nie. Die bestuurder van die motor was glo besig om brandstof in sy motor se petroltenk te gooi en het die petrolkan langs die motorfiets neergesit en nader gestap na waar Leonard gelê het. “’n Vrou wat ook stilgehou het om te help, het foto’s van die toneel geneem. ŉ Foto van die man langs my motorfiets, met die petrolkan in die hand, het die wanindruk gewek dat hy besig was om brandstof uit my motorfiets te tap, maar dit was glad nie die geval nie,” het Leonard gesê. “Ek is baie bly dat ek die geleentheid kry om die ware feite te deel, want hierdie arme ou is nou in groot moeilikheid vir iets wat hy nie gedoen het nie.” Leonard is in die waakeenheid van die Sunward Park-hospitaal opgeneem met erge snye aan sy kop en nek en ernstige wonde waar hy velaf geskuur is teen die teer. Hy is Sondagmiddag ontslaan. “Ek dink amper ek het ŉ fout gemaak om [Sondag] al huis toe te gaan, want ek verkeer in onbeskryflike pyn. Ek kan nie sit, staan of lê sonder pyn nie en met elke tree wat ek gee, skiet die pyn deur my lyf. Dit is waarlik ŉ seën dat ek oorleef het. Daar is duidelik ŉ baie hoër mag wat daardie dag oor my gewaak het.”